CELEX: 32016R1313
Language: lt
Date: 2016-08-01 00:00:00
Title: 2016 m. rugpjūčio 1 d. Komisijos įgyvendinimo reglamentas (ES) 2016/1313, kuriuo iš dalies keičiamos Įgyvendinimo reglamento (ES) Nr. 540/2011 nuostatos dėl veikliosios medžiagos glifosato patvirtinimo sąlygų (Tekstas svarbus EEE)

2.8.2016   
            
            
               LT
            
            
               Europos Sąjungos oficialusis leidinys
            
            
               L 208/1
            
         KOMISIJOS ĮGYVENDINIMO REGLAMENTAS (ES) 2016/1313
   2016 m. rugpjūčio 1 d.
   kuriuo iš dalies keičiamos Įgyvendinimo reglamento (ES) Nr. 540/2011 nuostatos dėl veikliosios medžiagos glifosato patvirtinimo sąlygų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalies pirmą alternatyvą,
   kadangi:
   
               (1)
            
            
               veiklioji medžiaga buvo įtraukta į Tarybos direktyvos 91/414/EEB (2) I priedą priėmus Komisijos direktyvą 2001/99/EB (3);
            
         
               (2)
            
            
               į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;
            
         
               (3)
            
            
               kaip nustatyta Įgyvendinimo reglamento (ES) Nr. 540/2011 priede, veikliosios medžiagos glifosato galiojimas baigiasi po 6 mėnesių nuo dienos, kai Komisija gauna Europos cheminių medžiagų agentūros rizikos vertinimo komiteto nuomonę, arba 2017 m. gruodžio 31 d., atsižvelgiant į tai, kuri data yra ankstesnė;
            
         
               (4)
            
            
               2015 m. spalio 30 d (5). Europos maisto saugos tarnyba (toliau – Tarnyba) pateikė Komisijai pranešimą apie polietoksiluoto lajaus amino (CAS Nr. 61791–26–2) – medžiagos, dažnai naudojamos kaip augalų apsaugos produktų, kurių sudėtyje yra glifosato, koformuliantas, – toksikologinį vertinimą. Jame daroma išvada, kad pagal visų tyrimų rezultatus polietoksiluoto lajaus amino toksiškumas, palyginti su glifosato, buvo didelis. Nurodyta ir kitų susirūpinimą keliančių požymių dėl polietoksiluoto lajaus amino galimo neigiamo poveikio žmonių sveikatai, naudojant augalų apsaugos produktus, kurių sudėtyje yra glifosato. Tarnyba taip pat išreiškė nuomonę, kad su augalų apsaugos produktais, kurių sudėtyje yra glifosato, susijusius žmonių medicininius duomenis galima paaiškinti tuo, kad toksiškumas daugiausiai yra nulemtas polietoksiluoto lajaus amino komponento;
            
         
               (5)
            
            
               pagal Europos Parlamento ir Tarybos direktyvą 2009/128/EB (6), taikomą kartu su Reglamento (EB) Nr. 1107/2009 55 straipsniu, valstybės narės turėtų skatinti integruotosios kenkėjų kontrolės plėtrą ir vykdymą bei naudoti alternatyvius metodus bei priemones, kad būtų sumažinta priklausomybė nuo pesticidų naudojimo. Kadangi augalų apsaugos produktai, kurių sudėtyje yra glifosato, plačiai naudojami ne žemės ūkyje, valstybės narės turėtų užtikrinti, kad augalų apsaugos produktų, kurių sudėtyje yra glifosato, naudojimas būtų sumažintas iki minimumo arba uždraustas tokiose vietovėse, kaip viešieji parkai ir sodai, sporto ir rekreacijos aikštynai, mokyklų aikštynai, vaikų žaidimų aikštelės ir vietos, esančios labai arti sveikatos priežiūros įstaigų;
            
         
               (6)
            
            
               augalų apsaugos produktai, kurių sudėtyje yra glifosato, taip pat naudojami iki derliaus nuėmimo. Tam tikrais atvejais naudojimas iki derliaus nuėmimo siekiant užkirsti kelią nepageidaujamam piktžolių augimui atitinka gerą žemės ūkio praktiką. Tačiau panašu, kad augalų apsaugos produktai, kurių sudėtyje yra glifosato, taip pat naudojami siekiant kontroliuoti derliaus nuėmimo laiką arba optimizuoti kūlimą, nors toks naudojimas negali būti laikomas atitinkančiu gerą žemės ūkio praktiką. Taigi toks naudojimas gali būti nesuderinamas su Reglamento (EB) Nr. 1107/2009 55 straipsnio nuostatomis. Todėl valstybės narės, suteikdamos leidimą naudoti augalų apsaugos produktus, turėtų ypač atidžiai stebėti, ar jų naudojimas iki derliaus nuėmimo atitinka gerą žemės ūkio praktiką;
            
         
               (7)
            
            
               Komisija paragino pranešėjus pateikti savo nuomones;
            
         
               (8)
            
            
               atsižvelgiant į dabartines mokslo ir technikos žinias, būtina iš dalies pakeisti veikliosios medžiagos naudojimo sąlygas, visų pirma pašalinant iš augalų apsaugos produktų, kurių sudėtyje yra glifosato, koformuliantą polietoksiluoto lajaus aminą (CAS Nr. 61791-26-2);
            
         
               (9)
            
            
               Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;
            
         
               (10)
            
            
               pagal Reglamento (EB) Nr. 1107/2009 27 straipsnio 2 dalį turi būti sudarytas netinkamų naudoti augalų apsaugos produktuose koformuliantų sąrašas. Komisija, Tarnyba ir valstybės narės pradėjo šio sąrašo sudarymo darbus. Atlikdama šį darbą Komisija ypač atsižvelgs į potencialiai kenksmingus koformuliantus, naudojamus augalų apsaugos produktuose, kurių sudėtyje yra glifosato. Ateityje, atsižvelgiant į Reglamento (EB) Nr. 1107/2009 27 straipsnio 2 dalyje nurodytus procedūrinius reikalavimus, atskiru teisės aktu bus nustatytas netinkamų koformuliantų sąrašas;
            
         
               (11)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 priedo A dalies 25 įraše, kuriame nurodytas glifosatas, septintos skilties „Konkrečios nuostatos“ tekstas pakeičiamas taip:
   „Leidžiama naudoti tik kaip herbicidą.
   Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į glifosato peržiūros ataskaitos, kurią Augalų, gyvūnų, maisto ir pašarų nuolatinis komitetas iš dalies pakeitė 2016 m. birželio 27 d., išvadas, ypač į jos I ir II priedėlius. Atlikdamos šį bendrą vertinimą, valstybės narės:
   
               —
            
            
               turi skirti ypatingą dėmesį požeminio vandens apsaugai pažeidžiamose vietovėse, ypač kai naudojama ne augalams,
            
         
               —
            
            
               turi ypač atsižvelgti į riziką dėl naudojimo Direktyvos 2009/128/EB 12 straipsnio a punkte nurodytose konkrečiose vietovėse,
            
         
               —
            
            
               turi ypač atsižvelgti, kad naudojimas iki derliaus nuėmimo atitiktų gerą žemės ūkio praktiką.
            
         Valstybės narės užtikrina, kad augalų apsaugos produktuose, kurių sudėtyje yra glifosato, nebūtų koformulianto polietoksiluoto lajaus amino (CAS Nr. 61791-26-2)“.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugpjūčio 1 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).
   
      (3)  2001 m. lapkričio 20 d. Komisijos direktyva 2001/99/EB, iš dalies keičianti Tarybos direktyvos 91/414/EEB dėl augalų apsaugos produktų pateikimo į rinką I priedą, kad būtų įrašytos veikliosios medžiagos glifosatas ir metiltifensulfuronas (OL L 304, 2001 11 21, p. 14).
   
      (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).
   
      (5)  EFSA leidinys 2015; 13(11): 4303. Adresas internete: www.efsa.europa.eu.
   
      (6)  2009 m. spalio 21 d. Europos Parlamento ir Tarybos direktyva 2009/128/EB, nustatanti Bendrijos veiksmų pagrindus siekiant tausiojo pesticidų naudojimo (OL L 309, 2009 11 24, p. 71).